Vypočujte si náš večerný podcast Aktuality Nahlas:
Vakcína Sputnik V vyvolala opäť miernu roztržku v koalícii. Kým minister zdravotníctva Marek Krajčí a premiér Igor Matovič chceli schváliť uznesenie o vakcíne, vicepremiérka Veronika Remišová ho vetovala. Obe strany sa k tomu vyjadrovali aj dnes.
Premiér hovorí, že dohodol dva milióny dávok ruskej vakcíny, ktoré môžu prísť do júna tohto roka. Nákup vakcín nemusí zastaviť ani nie zo strany Za ľudí. Matovič chce, aby vakcínu Sputnik V nakúpil priamo minister zdravotníctva Marek Krajčí.
Čo dnes vieme o vakcíne, ako ju vnímajú samotní Rusi? A ako ruská vakcína v dôveryhodnosti, hoci by bola sebelepšia, dopláca na kremeľskú propagandu? V podcaste všetko vysvetlí novinárka z redakcie Aktuality.sk Stanislava Harkotová.
Pred vyše mesiacom sme priniesli podcast o tom, že obetí koronavírusu je toľko, že pohrebníctva a krematóriá nestíhajú. Na pohreby sa vtedy čakalo aj dva týždne. Dnes sme v počte obetí na počet obyvateľov na popredných priečkach. Aká je situácia dnes? V podcaste o tom porozprával Ladislav Stríž, predseda Slovenskej asociácie pohrebných a kremačných služieb.